Veronica-saken: Politiet venter på analysesvar
- Vi jobber målrettet og med samme styrke som tidligere, sier fungerende regionlensmann Asle Karoliussen i Sogn til VG. Veronica Heggheim Stegegjerdet ble funnet død i Barsnesfjorden i Sogndal forrige fredag, 17 dager etter at hun ble meldt savnet. Funnstedet ligger mindre enn en kilometer fra boligen hun leide i Årøy, rundt fem minutters kjøring fra Sogndal sentrum. Tirsdag denne uken opplyste politiet i en pressemelding at saken etterforskes som et mistenkelig dødsfall, siden man ikke kan utelukke at 22-åringen ble utsatt for noe kriminelt. Dette ble gjentatt på en pressekonferanse samme dag. - Når ikke alle omstendigheter rundt et dødsfall er klarlagt, så etterforskes det automatisk som et mistenkelig dødsfall, sier Karoliussen. Krevende arbeid Ifølge lensmannen er det et nitidig arbeid å klarlegge hendelsesforløpet i forhold til forsvinningen og dødsfallet. At det nå har gått over tre uker siden 22-åringen ble meldt savnet, gjør etterforskningen krevende, sier Karoliussen. - Det er en utfordring for flere vitner å huske ting. Vi må være helt trygge på at det vitner har forklart er riktig, og dette tar det tid å dobbeltsjekke, blant annet i forhold til elektroniske spor. Derfor må vi ta inn noen vitner flere ganger. Det er en stor jobb, sier han. Karoliussen sier at politiet nå venter på den endelige obduksjonsrapporten fra Gades Institutt i Bergen. Venter på prøvesvar - Det er en del ting vi ikke har svar på. Dette gjelder blant annet resultat fra prøver som ble tatt under obduksjonen, og som kan belyse forhold knyttet til dødsfallet. Hittil er det foretatt over 60 vitneavhør i saken. Alle som er avhørt har status som vitner. Et vitne har forklart at han kjørte Veronica Heggheim Stegegjerdet hjem til boligen hennes i Årøy lørdag 25. oktober. Samme dag skal et vitne ha observert en kvinne med en hund i området, som politiet ikke utelukker kan være 22-åringen. Hun ble meldt savnet tirsdag 28. oktober da hun ikke kom til en avtale i Sogndal kommune. Vet mer om «tomrom» Karoliussen vil ikke gå inn på hvor mye informasjon politiet har om tidsrommet fra lørdag til tirsdag. - Det er ikke like tomt som det var, men jeg vil ikke forskuttere noe her. De siste ukene har mellom 15 og 20 etterforskere jobbet med saken i Sogndal. Lensmannen sier at politiet i Sogn fortsatt får bistand fra en taktiker fra Kripos. - Vi har veldig god nytte av den hjelpen, sier han.
Etterforskningen av dødsfallet til Veronica Heggheim Stegegjerdet (22) fortsetter med full styrke.